Document ID: 32008D0068

DECIZIA COMISIEI
din 20 decembrie 2007
privind excluderea de la finanțarea comunitară a anumitor cheltuieli efectuate de statele membre în cadrul Fondului European de Orientare și Garantare Agricolă (FEOGA), secțiunea Garantare
[notificată cu numărul C(2007) 6514]
(Numai textele în limbile cehă, daneză, engleză, finlandeză, franceză, germană, greacă, italiană, maghiară, malteză, olandeză, portugheză, slovenă, spaniolă și suedeză sunt autentice)
(2008/68/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 729/70 al Consiliului din 21 aprilie 1970 privind finanțarea politicii agricole comune (1), în special articolul 5 alineatul (2) litera (c),
având în vedere Regulamentul (CE) nr. 1258/1999 al Consiliului din 17 mai 1999 privind finanțarea politicii agricole comune (2), în special articolul 7 alineatul (4),
după consultarea Comitetului fondurilor agricole,
întrucât:
(1)
În conformitate cu articolul 5 din Regulamentul (CEE) nr. 729/70, cu articolul 7 din Regulamentul (CE) nr. 1258/1999 și cu articolul 8 alineatele (1) și (2) din Regulamentul (CE) nr. 1663/95 al Comisiei din 7 iulie 1995 de stabilire a normelor de aplicare a Regulamentului (CEE) nr. 729/70 al Consiliului privind procedura de lichidare a conturilor FEOGA, secțiunea Garantare (3), Comisia va efectua verificările necesare, va comunica statelor membre rezultatele acestor verificări, va lua în considerare observațiile statelor membre, va iniția un dialog bilateral în vederea ajungerii la un acord cu statele membre în cauză și le va comunica acestora concluziile sale, în mod oficial.
(2)
Statele membre au avut posibilitatea de a solicita inițierea unei proceduri de conciliere. În anumite cazuri această posibilitate a fost utilizată, iar raportul emis în urma acestei proceduri a fost examinat de Comisie.
(3)
Articolele 2 și 3 din Regulamentul (CEE) nr. 729/70, precum și articolul 2 din Regulamentul (CE) nr. 1258/1999 prevăd că nu pot fi finanțate decât restituirile la export către țările terțe și intervențiile destinate stabilizării piețelor agricole, acordate, respectiv întreprinse în conformitate cu normele comunitare în cadrul organizării comune a piețelor agricole.
(4)
Verificările efectuate, rezultatele discuțiilor bilaterale și procedurile de conciliere au demonstrat că o parte dintre cheltuielile declarate de statele membre nu îndeplinesc aceste condiții și, prin urmare, nu pot fi finanțate de FEOGA, secțiunea Garantare.
(5)
Trebuie indicate sumele care nu sunt recunoscute drept imputabile FEOGA, secțiunea Garantare. Aceste sume nu sunt legate de cheltuielile efectuate cu mai mult de 24 de luni înainte de notificarea scrisă a Comisiei către statele membre privind rezultatele verificărilor.
(6)
Pentru cazurile vizate de prezenta decizie, evaluarea sumelor care trebuie excluse, în temeiul neconformității acestor cheltuieli cu normele comunitare, a fost comunicată statelor membre de către Comisie în cadrul unui raport de sinteză.
(7)
Prezenta decizie nu aduce atingere consecințelor financiare de care Comisia ar putea beneficia în urma sentințelor Curții de Justiție în cauzele aflate pe rol în instanță la 3 septembrie 2007 și care vizează materii ce fac obiectul acestei decizii,
ADOPTĂ PREZENTA DECIZIE:
Articolul 1
Cheltuielile agențiilor de plată acreditate ale statelor membre, indicate în anexă și declarate în cadrul FEOGA, secțiunea Garantare, se exclud de la finanțarea comunitară în temeiul neconformității lor cu normele comunitare.
Articolul 2
Prezenta decizie se adresează Regatului Belgiei, Republicii Cehe, Regatului Danemarcei, Republicii Federale Germania, Irlandei, Republicii Elene, Regatului Spaniei, Republicii Franceze, Republicii Italiene, Republicii Cipru, Republicii Ungare, Republicii Malta, Republicii Portugheze, Republicii Slovenia, Republicii Finlanda, Regatului Suediei și Regatului Unit al Marii Britanii și Irlandei de Nord.
Adoptată la Bruxelles, 20 decembrie 2007.

Labels: 18
15
6